Und d'rnaoch?"  D´r Kriag isch rumg´west, s'Land ausbluatet,  viel z´lang hand b'eis dia Landskneacht g´wuatet,  des Land v' rtramplet und v´rdorbe  und viel z'viel Leit krank und v´rschtorbe.    Bloß langsam isch´s meh aufwärts gange,  au ´s Allgäu hoat meh s´Blüah´a´gfange,  doch hoat ma müasse eisre Baure  it minder als d'rvoar bedaure,  denn b'eis im Land hand müasse alle  wia vorher au z´viel  Schteire zahle.    Ja, Friede - s´Wort vorbei, v´rgeasse  scho hoat d´r negschd Kriag d´Vorrät g´freasse  grad oiner: Dear isch b´eis im Land  als Dreißigjähr´ger bekannt.    Wüascht hand si d´ Schwede b´eis benomme  zuar Ruah bisch Dag und Nacht it g´komme,  plünd´re und schteahle, brenne, raube,  an Friede hoasch it kenne glaube,  denn au vom Kaiser dia Soldate  hand s´Wüaschttua kenne it v´rwate.  A Danksche isch zum Hiem´l g´floge  als d´wiaschte Häufe weit´rzoge.    Des Land doa b´eis - vom Kriag umpflüaget,  v´reinte Kraft hoat´s zemetg´füaget  und auf´baut, was im Dreck isch g'leage  viel hoat ma g´schafft mit Gottes Seage.    Au z´ Kempte hand se g´haust, dia Schwede  s´ Schtift isch in Schutt und Asche g´lege.  Ma hoat´s nui plant, ma hoat´s nui baut,  hoat si au an ebbs b´sonders traut, ,  denn d´ Lorenzkirch´ wia se heit schtrahlt,  dreihundert Joahr isch se scho alt!  Jetzt hoat d´ Barockzeit Ei´zug g´halte,  in viele Kirche - au in alte  hoat d´ Farb dia Freid zum Ausdruck broacht,  hoat Schtuck dia Räum´ weit offe g´macht,  daß ma hoat g´moint, ma heart es klinge,  wia d´ Engel d´ Ehre Gottes singe.    I hoff, daß d´ viele Kirche kennsch  und daß d´ a bar mit Name nennsch  wenn i di froag, was aus dear Zeit  im Allgäu seahe kasch no heit.  Mit zu de scheanschte, du wearsch ´s wisse  von Mindelhoi bis  nauf auf Füasse,  schtrahlt weit in´d lieblich grüane Au  d´r Ottobeurer Kirchebau.    Doch luag di um in eiserm Land,  Barockes isch wia an´m Band  Aufg´reiht an Schtroaße groaß und kloi,  jed´s Dörfle hoat sein Edelschtoi.  Aus Kirche und Kapelle lacht,  was d´ Kunscht zur Ehre Gottes g´macht.